端阳前一日于顾仲瑛席上分题赋得昆山
释自恢 (Yuan)
马鞍山在句吴东，山中佳气时郁葱。层峦起伏积空翠，芙蓉削出青天中。六丁夜半石垒壁，殿阁煌煌绚金碧。响师燕坐讲大乘，虎来问法作人立。天花散雨娑罗树，闻声供命云深处。我时细读孟郊诗，兴来更上龙洲墓。忆昔曾同信信友，七尺枯藤长在手。数年音问堕茫然，顿觉羁怀醉如酒。嗟彼习俗耽欢娱，锦鞯细马红氍毹。画船吹箫挝大鼓，吴儿棹歌越女歈。只今歌乐难再得，面颜已带风尘色。何如张宴溪上楼，山光倒浸湖光白。我爱虎头金粟子，十载论交淡如水。每怀故旧参与商，三老到门惊复喜。我留玉山君即归，天风泠泠吹客衣。人生会合如梦寐，焉能对酒成吁嚱。我歌长歌君起舞，山川信美非吾土。褰裳涉涧采昌阳，且向山中作端午。